NÁRODNÁ RADA SLOVENSKEJ REPUBLIKY

**VIII. volebné obdobie**

CRD-748/2020

**57a**

**S p o l o č n á s p r á v a**

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 97/2013 Z. z. o pozemkových spoločenstvách v znení neskorších predpisov (tlač 57) vo výboroch Národnej rady Slovenskej republiky v druhom čítaní**

Výbor Národnej rady Slovenskej republiky pre pôdohospodárstvo a životné prostredie ako gestorský výbor k vládnemu návrhu zákona podáva Národnej rade Slovenskej republiky v  súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 81 z 20. apríla 2020 pridelila vládny návrh zákona, ktorým sa mení a dopĺňa zákon č. 97/2013 Z. z. o pozemkových spoločenstvách v znení neskorších predpisov (tlač 57) na prerokovanie týmto výborom:

**Ústavnoprávnemu výboru Národnej rady Slovenskej republiky a**

**Výboru Národnej rady Slovenskej republiky pre pôdohospodárstvo a životné prostredie**

Za gestorský výbor určila Výbor Národnej rady Slovenskej republiky pre pôdohospodárstvo a životné prostredie.

Výbory prerokovali predmetný vládny návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Výbory Národnej rady Slovenskej republiky, ktorým bol vládny návrh zákona pridelený zaujali k nemu nasledovné stanoviská:

Ústavnoprávny výbor Národnej rady Slovenskej republiky uznesením č. 21 z 21. apríla 2020 s vládnym návrhom zákona **súhlasil** a odporučil ho Národnej rade Slovenskej republiky **schváliť.**

Výbor Národnej rady Slovenskej republiky pre pôdohospodárstvo a životné prostredie uznesením č. 10 z 21. apríla 2020 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

**IV.**

Z uznesení výborov Národnej rady Slovenskej republiky, uvedených v bode III. tejto správy, vyplývajú tieto pozmeňujúce a doplňujúce návrhy s odporúčaním gestorského výboru:

1. V článku I bode 1 sa slovo „počet“ nahrádza slovami „aspoň troch“.

Odôvodnenie: Cieľom je precizovanie textu. Aj z platného znenia vyplýva, že podmienkou fungovania výboru je, aby mal aspoň minimálny počet členov, t. j. troch, a to aj v prípadoch, kedy spoločenstvo vo svojej zmluve alebo svojich stanovách určilo, že výbor má viac členov. Pri úprave tohto ustanovenia je však vhodné explicitne a jednoznačne vyjadriť, o aký presný minimálny počet členov ide, aby nevznikali interpretačné problémy a aby nedochádzalo k nesprávnemu výkladu tohto ustanovenia.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. V článku I sa za bod 2 vkladá nový bod 3, ktorý znie:

„3. V § 17 ods. 6 sa na konci pripájajú tieto slová: „a kontrolovať činnosť výboru podľa § 16 ods. 7.“.

Nasledujúci bod sa primerane prečísluje.

Odôvodnenie: V súvislosti s rozšírením právomoci tzv. nefunkčného výboru o nevyhnutné úkony odvracajúce ohrozenie života, zdravia či majetku sa ukazuje ako potrebné rozšíriť aj oprávnenie tzv. nefunkčnej dozornej rady o kontrolu právnych úkonov tzv. nefunkčného výboru. Inak hrozí riziko, že nefunkčný výbor by mohol pri nefunkčnej dozornej rade vykonávať svoje obmedzené právomoci bez akejkoľvek kontroly.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. V článku I bode 3 § 32b odsek 1 znie:

„(1) Ak je z dôvodu mimoriadnej situácie,41) núdzového stavu42) alebo výnimočného stavu43) vyhláseného v súvislosti so šírením nebezpečnej nákazlivej ľudskej choroby COVID-19 obmedzená sloboda pohybu a pobytu alebo právo pokojne sa zhromažďovať, rozhodnutie zhromaždenia nie je potrebné na úkony, na ktoré je potrebné podľa zmluvy o spoločenstve, stanov alebo rozhodnutia zhromaždenia, ak by ich nevykonaním hrozilo zmeškanie lehôt ustanovených všeobecne záväznými právnymi predpismi alebo uloženie sankcie za nesplnenie povinnosti; to neplatí pre úkony, pri ktorých je lehota na ich vykonanie predĺžená osobitným predpisom.44)“.

Poznámky pod čiarou k odkazom 41 až 44 znejú:

„41) § 3 ods. 1 zákona Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov.

42) Čl. 5 ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov.

43) Čl. 4 ústavného zákona č. 227/2002 Z. z. v znení neskorších predpisov.

44) Napríklad § 20 zákona č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19.“.

Odôvodnenie V nadväznosti na osobitný zákon č. 67/2020 Z. z., ktorý v súvislosti s pandémiou COVID-19 ustanovuje predĺženie lehôt podľa zákona o účtovníctve, postačuje, ak zákon o pozemkových spoločenstvách odkáže na tento osobitný zákon a nebude upravovať zostavovanie účtovnej závierky iným spôsobom. Zvyšné mimoriadne rozšírenie právomoci výboru sa ponecháva v navrhnutom znení, pretože pokrývajú celý rad možných úkonov, ktoré nie je možné jednoducho pomenovať ani vymenovať. V jednotlivých spoločenstvách môže ísť o rôzne úkony, napríklad o odsúhlasenie uzavretia nájomnej zmluvy, o schválenie výšky nájomného alebo o uplatnenie nároku na náhradu za obmedzenie bežného hospodárenia z dôvodu obmedzení alebo zákazov vyplývajúcich z ochrany prírody a krajiny.

Ďalej sa tu vykonáva legislatívno-technická úprava vzhľadom na postupnosť číslovania odkazov a poznámok pod čiarou v zákone a úprava citácií predpisov vzhľadom na ich novely.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. V článku I bode 3 § 32b ods. 3 sa za slová „výnimočného stavu“ vkladajú slová „vyhláseného v súvislosti so šírením nebezpečnej nákazlivej ľudskej choroby COVID-19“.

Odôvodnenie: Legislatívno-technická úprava s cieľom precizovania právneho textu vzhľadom na nadpis § 32b.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**V.**

Gestorský výbor odporúča hlasovať o bodoch spoločnej správy nasledovne:

O bodoch spoločnej správy č. 1 až 4 hlasovať spoločne s návrhom gestorského výboru uvedené body **schváliť**.

**VI.**

Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 97/2013 Z. z. o pozemkových spoločenstvách v znení neskorších predpisov (tlač 57) **schváliť s pripomienkami.**

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 97/2013 Z. z. o pozemkových spoločenstvách v znení neskorších predpisov (tlač 57a) vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo a životné prostredie č. 12 z 21. apríla 2020.

V citovanom uznesení výboru poveril spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ho podať návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Jaroslav **K a r a h u t a**, v. r.

predseda výboru